SADA ČITATE U Bilicama osvanuo mural generalu Praljku, načelnik kaže da ga nije ni odobrio ni zabranio

U Bilicama osvanuo mural generalu Praljku, načelnik kaže da ga nije ni odobrio ni zabranio Mural koji prikazuje lik generala Slobodana Praljka osvanuo je na ulazu u Bilice, a kako doznajemo od načelnika te općine Josipa Ćalete, izradili su ga momci iz Dobrovoljnog vatrogasnog društva Bilice, što im on, kazao je danas za ŠibenikIN, nije ni odobrio, ali ni zabranio.

10.12.2017, 13:06h10.12.2017, 17:20hI.Š.

Mural koji prikazuje hrvatsku zastavu, još uvijek bez grba, i lik generala Sobodana Praljka još uvijek nije dovršen, a osvanuo je preko noći, kazao je načelnik Općine Bilice Josip Ćaleta.

- Napravili su ga momci iz Dobrovoljnog vatrogasnog društva samoinicijativno, kao što su radili i u protupožarnoj sezoni, a ja ga im nisam ni odobrio ni zabranio – rekao je bilički načelnik te istaknuo da je pravomoćna presuda generalu Praljku za ratne zločine u Bosni i Hercegovini frustracija za sve branitelje koji su sudjelovali u Domovinskom ratu.

Predsjednik Dobrovoljnog vatrogasnog društva Bilice Andrija Ćaleta Car danas nije bio dostupan za komentar oko murala generalu Praljku.

Slobodanu Praljku, podsjetimo, pravomoćna presuda i zatvorska kazna od 20 godina za zločine počinjene tijekom rata u Bosni i Hercegovini početkom devedesetih godina, izrečena je u sudnici Haškog suda 29. studenog, nakon čega je uz riječi 'Slobodan Praljak nije ratni zločinac, s prijezirom odbacujem vašu presudu' popio otrov i preminuo nekoliko sati kasnije.

Praljak je ispraćen u krugu obitelji u četvrtak u krematoriju zagrebačkog groblja Mirogoj, a na ispraćaju su bili prisutni samo članovi najuže obitelji i nekolicina bliskih prijatelja, javio je HRT.

Od Slobodana Praljka hrvatska će se javnost, ponajprije njegovi generali i suborci, oprostiti na službenoj komemoraciji koja će se održati u zagrebačkoj dvorani Lisinski u ponedjeljak, 11. prosinca u podne, javlja N1.